Talle dood toe vliegtuig in winkelsentrum vasvliegFoto: Xinhua/Gui Qing(yk) Die Beechcraft-vliegtuig het kort nadat dit van die Essendon-lughawe opgestyg het in die winkelsentrum vasgevlieg. Die winkelsentrum was nog nie oop vir die publiek nie, maar daar was wel personeel in sommige winkels. Hulle is egter nie beseer nie. Al vyf insittendes van die vliegtuig is dood. Stephen Leane, polisiekommissaris, het gesê die vliegtuig het vermoedelik enjinprobleme gehad. “Dit is ŉ wonderwerk dat niemand aan die agterkant van daai winkels of in die parkeerterrein was nie.” Daniel Andrews, premier van Victoria, het gesê dit is die ergste lugvaarttragedie in die provinsie die afgelope 30 jaar. Mick Frewen, ŉ polisiewoordvoerder, het gesê ŉ noodboodskap is deur die vliegtuig uitgestuur kort nadat dit opgestyg het. Die oorledenes is geïdentifiseer as vier Amerikaanse toeriste en ŉ Australiese vlieënier. Brandbestryders het vir nagenoeg vier uur gespook om die brand wat die vliegtuig en ŉ deel van die winkelsentrum verswelg het in bedwang te bring. Die Australiese buro vir vervoerveiligheid ondersoek die voorval.